16.6.2023
SK
Úradný vestník Európskej únie
C 214/163 Štvrtok 19. januára 2023
42. zdôrazňuje, že v súčasnosti prebiehajúca revízia nariadenia (ES) č. 1224/2009 o kontrole rybárstva by mala rešpektovať osobitné črty maloobjemovej rybolovnej činnosti a nemala by ju preťažovať byrokraciou, najmä pokiaľ ide o geolokalizáciu alebo elektronické zasielanie údajov o úlovkoch; požaduje systém kontroly, ktorý by bol osobitne navrhnutý a prispôsobený realite a rozmanitosti maloobjemovej pobrežnej flotily vrátane zberu mäkkýšov, kôrovcov a ostnatokožcov a rybolovu bez plavidiel, v ktorom je kľúčová proporcionalita a postupný prístup;
43. domnieva sa, že diverzifikácia činností v rámci širšieho udržateľného modrého hospodárstva je dôležitá, pričom zahŕňa posilnenie kultúry komunít, podporu vedľajších produktov rybolovu a produktov, ktoré síce majú potenciál, ale nemajú komerčnú hodnotu; domnieva sa však, že takéto činnosti by nemali ohroziť rybolovné činnosti alebo historické práva rybárov na more;
44. domnieva sa, že využívanie námorného priestoru na iné oblasti hospodárskeho využívania by nemalo ohroziť historické rybolovné práva; domnieva sa, že maloobjemový rybolov by sa mal plne začleniť do strategického plánovania týchto politík; domnieva sa, že podobná situácia existuje aj vo vnútrozemských vodách, kde maloobjemový rybolov čelí čoraz väčším konfliktom, pokiaľ ide o zdroje a využívanie sladkej vody, pričom konkuruje priemyselným odvetviam, ktoré majú negatívny vplyv na pobrežné biotopy a rybolovné zdroje;
45. zdôrazňuje, že sociálno-ekonomické a environmentálne výzvy vyplývajúce z riadenia chránených morských oblastí ponúkajú potenciálne riešenie na zosúladenie cieľov ochrany a udržateľnosti na jednej strane so začlenením odvetvia maloobjemového rybolovu do rozhodnutí o riadení chránených morských oblastí a v ich okolí na strane druhej; v tejto súvislosti vyzýva Komisiu a členské štáty, aby vypracovali participatívne prístupy k správe chránených morských oblastí založené na biologických a sociálno-ekonomických údajoch, ktoré budú formulované, vykonávané a revidované spoločne s odborníkmi z praxe pôsobiacimi v chránených morských oblastiach, príslušnými zainteresovanými stranami a odvetvím maloobjemového rybolovu; vyzýva Komisiu a členské štáty, aby zvážili vypracovanie participatívnych postupov riadenia, a to aj s cieľom dosiahnuť rovnováhu medzi udržateľným rozvojom maloobjemového rybolovu a prípadne udržateľným rozvojom príslušného cestovného ruchu;
46. poukazuje na potrebu hospodárskej a sociálnej ochrany počas období, v ktorých sa nevykonáva rybolov, a v prípade katastrof, ktoré brzdia činnosti; vyzdvihuje potrebu mechanizmov zabezpečujúcich kompenzáciu mzdy za ušlý príjem počas týchto období; zdôrazňuje, že takáto kompenzácia by sa mala považovať za skutočný pracovný čas na účely dôchodkových a ďalších práv v oblasti sociálneho zabezpečenia;
47. domnieva sa, že ak chceme dosiahnuť generačnú výmenu, musia sa vytvoriť atraktívne podmienky pre mladých ľudí a ženy, čo znamená oceňovanie príjmov z rybolovu pri súčasnom zabezpečení jeho stability a uplatňovanie zásady rovnakej odmeny za prácu rovnakej hodnoty, zvýšenie prideľovania kvót pre maloobjemový rybolov v súlade s vedeckými odporúčaniami, zabezpečenie odbornej prípravy za podmienok, ktoré náležite zohľadňujú rozmanitosť rybolovných postupov, rybárskeho výstroja a potrieb každého členského štátu, ako aj zaručenie primeraných pracovných podmienok a bezpečnosti na palube; pripomína, že z ENRAF sa poskytuje podpora na odbornú prípravu a profesijný rozvoj; domnieva sa, že odborná príprava by mala zaručiť silnú praktickú zložku, pričom by sa mala zohľadniť konkrétna realita vnútroštátneho, regionálneho alebo miestneho kontextu, v ktorom sa uskutočňuje; okrem toho zastáva názor, že by malo byť možné ju kombinovať s teoretickou odbornou prípravou a zároveň ťažiť zo získaných poznatkov tých, ktorí boli alebo sú na mori;
48.
žiada, aby sa zvýšili finančné a technické zdroje na výskum rybolovu v každom členskom štáte s cieľom rozvíjať činnosti zamerané na rybolov a rybolovné zdroje, zintenzívniť a zlepšiť zber údajov a hodnotenie stavu zdrojov;
49. požaduje zvýšenie finančných a technických zdrojov na vedecký výskum a vývoj v oblasti rybárstva v EÚ a v každom členskom štáte; zdôrazňuje najmä potrebu podporovať výskumné ústavy a laboratóriá v tejto oblasti materiálnymi a ľudskými zdrojmi s cieľom rozvíjať činnosti zamerané na podporu maloobjemového, pobrežného a drobného rybolovu a zaručiť lepšie pochopenie rôznych príčin prelovenia populácií rýb a ochranu rybolovných zdrojov; zdôrazňuje, že je potrebné zapojiť rybárov a združenia rybárov do činností vedeckého monitorovania, mapovania, zberu údajov, riadenia a kontroly, aby sa v plnej miere využili ich poznatky;